Eduards Prāmnieks
Eduards Prāmnieks (krievu: Эдуард Карлович Прамнэк, dzimis 1899. gada 31. decembrī, miris 1938. gada 29. jūlijā) latviešu izcelsmes PSRS valsts darbinieks. Dzimis laukstrādnieka ģimenē. 1917. gadā iestājās boļševiku partijā. Krievijas pilsoņu kara laikā bija politdarbinieks Latviešu strēlnieku daļās. Mācījies Rietumtautu Komunistiskajā universitātē un Sverdlova Komunistiskajā universitātē. Piedalījās kolektivizācijā. No 1934. līdz 1937. gadam - Gorkijas apgabala komunistiskās partijas pirmais sekretārs, bet no 1937. līdz 1938. gadam — Doneckas apgabala pirmais sekretārs. Kā partijas organizācijas vadītājs ietilpa vietējās troikas sastāvā. No 1937. līdz 1938. gadam — VK(b)P CK loceklis. Arestēts 1938. gada 9. maijā, sodīts ar nāvi. 1956. gadā reabilitēts.